ገብረመድህን፡ ኣብቲ መጀመርታ ብዙሕ ዘመክሕ ውፅኢት ኣይነበረናን። ኣብተን ቀዳሞት ሽድሽተ ፀዋታታት ክልተ ግዜ ጥራሕ ኢና ክንዕወት ክኢልና። ሸሞንተ ነጥብታት ጥራሕ ኢና ክነዋህልል ክኢልና ነይርና። ካብ ድሕሪ ሻብዓይ ፀዋታ ግን ናብ ቅድሚት ክንግስግስ ጀሚርና። ካብቶም ዝሓለፉ ፀዋታታት ትምህርቲ ብምውሳድ፡ ብፅቡቕ ከይድና። በዚ ድማ ተኸታተልቲ ፀዋታታት ብዘይገለ ስዕረት ቀፂልና። ስለዚ እቲ ቀዳማይ ዙር ክልተ መልክዕ ነይርዎ። ኣብ ምጅማር ፅቡቕ ኣይነበረን፤ ዳሓራይ ግን እቲ ክንረኽቦ ዝግባኣና ዝለዓለ ነጥብታት ረኺብና። ኣብ ታሪኽ ፕሪምየርሊግ ኢትዮጵያ ድማ ንፈለማ እዋን ንቀዳማይ ዙር ብ35 ነጥቢ እናመራሕና ክንዛዝም በቒዕና። ቢቢሲ፡ ቀዳማይ ዙር በዚ ውፅኢት ንምዝዛም፡ ንስኻ ከም ኣሰልጣኒ ወይ ድማ ጋንታ ከም ጋንታ ዝሓዝኩምዎ ትልሚ ነይሩ'ዶ?
